Source: http://intellektuaalomand.ee/io-joustamine/eesti-kkk/patent/
Timestamp: 2018-04-26 02:02:01+00:00
Document Index: 4797950

Matched Legal Cases: ['§ 48', '§ 30', '§ 49', '§ 50', '§ 50', '§ 48', '§ 49', '§ 51']

KKK – kuidas jõustada patendiõigusi : Intellektuaalomand
KKK – kuidas jõustada patendiõigusi
Kelle poole pöörduda, kui minu patendiõigusi on rikutud?
Tööstusomandi vaidluse küsimustes annavad parimat abi patendivolinikud (vt riiklik patendivolinike register), kelle poole tuleks pöörduda kohe õigusrikkumise märkamisel. Tööstusomandi apellatsioonikomisjonis saab vaidlustaja esindajaks olla ainult patendivolinik. Patendivolinik võib olla õiguste omaniku esindajaks ka maakohtus ja ringkonnakohtus. Riigikohtus võib patendivolinik olla esindajaks koos vandeadvokaadiga (vt advokatuur).
Kas mina saan vaidlustada teise isiku patendi?
Iga isik võib vaidlustada teise isiku patendi­õigusi, kui selleks on õiguslik alus (vt patendiseadus §§ 48-52).
Kuidas vaidlustada Patendiameti otsus lükata patenditaotlus tagasi?
Patenditaotleja võib esitada kaebuse Tööstusomandi apellatsioonikomisjonile 2 kuu jooksul Patendiameti otsuse tegemise kuupäevast arvates, tasudes riigilõivu (vt patendiseadus § 30).
Kes võib esitada nõude
minu patendi tühistamiseks?
Nõude võib esitada iga isik, kes leiab, et on olemas õiguslik alus õiguse tühistamiseks (vt patendiseadus § 49 lg 4, § 50).
Kuhu pöörduda patendi vaidlustamiseks või tühistamiseks?
Olenevalt õiguslikest alustest saab patenti vaidlustada või selle tühistamist nõuda Tööstusomandi apellatsioonikomisjonis või kohtus.
Tööstusomandi apellatsioonikomisjonis võib patendi vaidlustada (vt patendiseadus § 50), kui
leiutis ei vasta patentsuse nõuetele
leiutiskirjelduses ei ole leiutise olemus avatud nii täpselt ja selgelt, et vastava ala asjatundja võiks leiutise teostada
patendiga kaitstud leiutis ei vasta esialgses patenditaotluses avatud leiutise olemusele
Kohtus võib patendi vaidlustada (vt patendiseadus §§ 48-49), kui
vaidlustatakse leiutise autorsus või omaniku õigus patendile
Kas võimalus patenti vaidlustada on ajaliselt piiratud?
Tööstusomandi apellatsioonikomisjonile saab vaidlustusavalduse esitada 9 kuu jooksul alates patendi väljaandmise teate avaldamise päevast. Apellatsioonikomisjoni otsuse saab vaidlustada kohtus 3 kuu jooksul alates otsuse avaldamise kuupäevast. Kohtus saab vaidlustada ajalise piiranguta patenti, mis ei vasta patentsuse nõuetele (vt patendiseadus § 49 lg 4-5), ja esitada hagi autori mittevaraliste õiguste küsimustes (vt patendiseadus § 51). Leiutise kasutamisega seotud varaliste vaidluste lahendamiseks võib autor esitada hagi 3 aasta jooksul alates päevast, mil ta sai teada oma patendiõiguste rikkumisest. Patendi taotlemise õigust saab vaidlustada kohtus pärast patenditaotluse andmete avaldamist Eesti Patendilehes. Patendiomaniku õigust patendile saab vaidlustada ainult selle kehtimise ajal.
IO õiguste valdaja või volitatud kasutaja võib esitada Maksu- ja Tolliametile taotluse tollimeetme rakendamiseks, vt riiklik meetmetaotlus.
IO õiguste valdaja või volitatud kasutaja võib esitada tolliametitele taotluse tollimeetme rakendamiseks. Vt Euroopa meetmetaotlus.